b'\n_START_ARTICLE_\nSoyo\n_START_SECTION_\nVarhaishistoria\n_START_PARAGRAPH_\nSoyo oli yksi Kongon kuningaskunnan kuudesta maakunnasta. Joissakin vanhoissa kartoista maakunnan nimi kirjoitetaan Sonho tai Sonyo. Se ulottui Kongo-joen suulta etel\xc3\xa4\xc3\xa4n Loze-joelle ja noin 100 kilometri\xc3\xa4 sis\xc3\xa4maahan. Maakunta oli olemassa hallinnollisena yksikk\xc3\xb6n\xc3\xa4 jo portugalilaisten saapuessa ensimm\xc3\xa4ist\xc3\xa4 kertaa Keski-Afrikkaan vuonna 1483. _NEWLINE_1500-luvulla Soyon hallitsijat, joita kutsuttiin nimell\xc3\xa4 mwene Soyo, kuuluivat tavallisesti Kongon kuningassukuun. Esimerkiksi portugalilaisten vuonna 1491 Manueliksi kastama maaherra, joka oli ensimm\xc3\xa4inen kristinuskoon k\xc3\xa4\xc3\xa4ntynyt kongolainen aatelinen, oli luultavasti Kongon kuninkaan set\xc3\xa4. Maakunta laajeni uusille alueille Kongon kuninkaan suojeluksessa._NEWLINE_Soyon maakunnan satamakaupungista, Mpindasta tuli t\xc3\xa4rke\xc3\xa4 kauppakeskus 1500-luvulla. Kaupunkiin asettuneet portugalilaiset k\xc3\xa4viv\xc3\xa4t kauppaa orjista, norsunluusta ja kuparista. Kuninkaan teett\xc3\xa4m\xc3\xa4n tutkimuksen mukaan sen kautta vietiin jopa 4000 orjaa joka vuosi S\xc3\xa3o Tom\xc3\xa9en ja Brasiliaan._NEWLINE_Kuningas \xc3\x81lvaro II:n nimitt\xc3\xa4m\xc3\xa4 maaherra Miguel hallitsi Soyoa melko itsen\xc3\xa4isesti 1590-luvulla, mutta my\xc3\xb6hemm\xc3\xa4t kuninkaat kumosivat Soyon maaherran erioikeudet. Kuningas Pedro II:n nimitt\xc3\xa4m\xc3\xa4 maaherra Paulo oli hyvin uskollinen ja h\xc3\xa4n tuki kuningasta Kongon sis\xc3\xa4isiss\xc3\xa4 valtataisteluissa. H\xc3\xa4n toimikin virassaan poikkeuksellisen kauan 1626-1641.\n_START_SECTION_\nItsen\xc3\xa4isyyden aika\n_START_PARAGRAPH_\n1641 Daniel da Silva korvasi Paulon maaherrana, ja h\xc3\xa4n sai v\xc3\xa4litt\xc3\xb6m\xc3\xa4sti vastaansa juuri valtaistuimelle nousseen kuningas Garcia II:n, joka halusi nimitt\xc3\xa4\xc3\xa4 uuden maaherran. Daniel asettui vastustamaan kuningasta sanoen, ett\xc3\xa4 paikallisella aatelistolla on oikeus valita Soyon valtias. Garcia yritti kurinpalautusta sotaretkill\xc3\xa4 1641, 1643, 1645 ja 1656, mutta ne kaikki koituivat h\xc3\xa4nen tappiokseen. T\xc3\xa4rkein syy Soyon menestykseen oli linnoitettu mets\xc3\xa4 nimelt\xc3\xa4 Mfinda Ngula, jota kuninkaan joukot eiv\xc3\xa4t pystyneet valtaamaan._NEWLINE_Soyon tullessa itsen\xc3\xa4isemm\xc3\xa4ksi, sen valtiaat ottivat itselleen arvonimen ruhtinas ja sittemmin suuriruhtinas 1700-luvun alussa. Soyo sekaantui Kongon politiikkaan Garcia II:n hallituskaudella ja sen j\xc3\xa4lkeen tukemalla kuningassuvun Kimpanzu-haaraa. Kun Pedro II:n j\xc3\xa4lkel\xc3\xa4iset ep\xc3\xa4onnistuivat vallankaappausyrityksess\xc3\xa4 1656, Soyo tarjosi heille turvapaikan._NEWLINE_Vuodesta 1665 aina 1700-luvun alkuun Kongon kuningaskunta oli sis\xc3\xa4llissodan kourissa, johon my\xc3\xb6s Soyo sekaantui. Portugalilaiset k\xc3\xa4yttiv\xc3\xa4t tilaisuutta hyv\xc3\xa4kseen ja yrittiv\xc3\xa4t alistaa Kongon valtansa alle. Aluksi se oli voittoisa, mutta se k\xc3\xa4rsi tappion Soyon joukoille Kitombon taistelussa 18. lokakuuta 1670. T\xc3\xa4t\xc3\xa4 p\xc3\xa4iv\xc3\xa4\xc3\xa4, jota juhlitaan my\xc3\xb6s pyh\xc3\xa4n Luukkaan p\xc3\xa4iv\xc3\xa4n\xc3\xa4, juhlistetaan yh\xc3\xa4.\n_START_SECTION_\nNykyaika\n_START_PARAGRAPH_\nSoyo oli \xc3\xb6ljyntuotantonsa vuoksi strategisesti t\xc3\xa4rke\xc3\xa4 kaupunki Angolan sis\xc3\xa4llissodassa 1974-2002. Se oli hallituksen joukkojen hallussa koko sodan ajan paitsi 1993-1994, jolloin kapinallinen UNITA valtasi sen.\n_START_SECTION_\nElinkeinot\n_START_PARAGRAPH_\n2000-luvun alussa 50% maaseudun v\xc3\xa4est\xc3\xb6st\xc3\xa4 hankki toimeentulonsa maataloudesta ja 25% kalastuksesta. Kaupungissa palkkaty\xc3\xb6 on keskittynyt l\xc3\xa4hes yksinomaan valtionhallintoon ja \xc3\xb6ljyntuotantoon. Muuten ty\xc3\xb6tt\xc3\xb6myysprosentti oli korkea, jopa 90 prosenttia nuorten keskuudessa._NEWLINE_Maakaasun kaupallinen hy\xc3\xb6dynt\xc3\xa4minen on parantanut asukkaiden koulutustasoa ja ty\xc3\xb6llisyytt\xc3\xa4. Soyossa tuotetaan nesteytetty\xc3\xa4 maakaasua 5,2 miljoonaa tonnia vuodessa. Tuotantolaitos valmistui vuonna 2013, utta siell\xc3\xa4 on ollut useita toimintakatkoksia.'